section_heading: Povijest
paragraph_text: Antiohijska patrijarhija (grč. Πατριαρχείο Αντιοχείας) nalazila se u gradu Antiohiji na rijeci Oronto u današnjoj Turskoj. U Rimskom Carstvu ovaj je grad bio jedan od najvećih i najvažnijih na istoku. Kršćanstvo je ovdje bilo prisutno vrlo rano. Jedan od sedam đakona jeruzalemske crkve bio je Nikola Antiohijski. U ovom su gradu prvi put oni koji su vjerovali u Gospodina Isusa Krista nazvani kršćanima (Djela apostolska 11,26). Zbog svog zemljopisnog položaja, kao i velikog broja kršćana, Antiohija je postala misionarsko središte. Odavde je sveti Pavao sa svojim suradnicima i učenicima krenuo na svoja tri misionarska putovanja. Kršćanstvo se iz ovog grada proširilo u 1. stoljeću diljem Male Azije i Bliskog istoka, zatim na Balkanskom poluotoku i u južnoj Italiji. U Antiohiji su bili poznati biskupi i ranokršćanski književnici poput: sv. Ignacija Antiohijskoga (oko 110. godine), sv. Teofila (185. godine) i biskupa Serapiona (212. godine).